PMIndiaData/PMIndiaSum huggingface dataset:
पंतप्रधानांनी राष्ट्रीय एकात्मतेसाठी जाहीर केला सरदार पटेल पुरस्कार

पंतप्रधान नरेंद्र मोदी यांनी कालवाडिया येथील डीजीपी/आयजीपी परिषदेत राष्ट्रीय एकात्मतेसाठी वार्षिक सरदार पटेल पुरस्कार जाहीर केला. राष्ट्रीय एकत्रीकरणात काम करणाऱ्यांच्या उत्कृष्ट प्रयत्नांसाठी हा पुरस्कार देण्यात येईल. “सरदार पटेल यांनी आपले सर्व जीवन भारताला एकजूट करण्यासाठी समर्पित केले. राष्ट्रीय एकत्मतेसाठी देण्यात येणारा सरदार पटेल पुरस्कार, ही त्यांना योग्य श्रद्धांजली होईल आणि भारताच्या एकतेच्या आणि राष्ट्रीय एकत्रीकरणाच्या दिशेने काम करण्यासाठी अधिक लोकांना प्रोत्साहन देता येईल”, असे पंतप्रधान म्हणाले.
पंतप्रधानांनी सर्व भारतीयांना प्रजासत्ताक दिनाच्या शुभेच्छा दिल्या

पंतप्रधान नरेंद्र मोदी यांनी प्रजासत्ताक दिनानिमित्त सर्व भारतीयांना शुभेच्छा दिल्या. “माझ्या सर्व भारतवासियांना प्रजासत्ताक दिनाच्या हार्दिक शुभेच्छा. सभी देशवासियों को गणतंत्र दिवस की शुभकामनाएं .. जय हिन्द “ असं पंतप्रधानांनी म्हटलं आहे.
भारत परिक्रमा पदयात्रा यशस्वीपणे पूर्ण केल्यानंतर सिताराम केडिलया यांनी पंतप्रधानांची भेट घेतली

भारत परिक्रमा पदयात्रा यशस्वीपणे पूर्ण केल्यानंतर सिताराम केडिलया यांनी आज पंतप्रधान नरेंद्र मोदी यांची भेट घेतली. केडिलया यांच्या म्हणण्यानुसार, त्यांनी 9 ऑगस्ट 2012 रोजी कन्याकुमारी येथून भारत परिक्रमा पदयात्रेला सुरुवात केली आणि यावर्षी 9 जुलै रोजी कन्याकुमारी येथे ही यात्रा पूर्ण केली. केडिलया म्हणाले की, या यात्रेदरम्यान त्यांनी 9 हजार गावांना प्रत्यक्ष भेट दिली. यात्रेचा संदेश आणखी 20 हजार गावांपर्यंत अप्रत्यक्षपणे पोहोचल्याचेही त्यांनी सांगितले. या संपूर्ण प्रवासात त्यांनी लाखो शेतकरी आणि ग्रामीण युवकांशी संवाद साधला. पंतप्रधानांनी केडिलया यांच्या प्रयत्नाची प्रशंसा केली आणि भविष्यातील उपक्रमासाठी शुभेच्छा दिल्या.
अनुसूचित जाती यादीतील बदलांना केंद्रीय मंत्रीमंडळाची  मान्यता

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रीमंडळाच्या बैठकीत राज्यघटना (अनुसूचित जाती) निर्देश, 1950 मधील विशिष्ट बदलांबाबत संसदेत विधेयक मांडायला मंजूरी देण्यात आली. या विधेयकाअंतर्गत छत्तीसगड, हरियाणा, केरळ, ओदिशा, पश्चिम बंगाल या पाच राज्यातील अनुसुचित जाती यादी आणि छत्तीसगड, हरियाणा तसेच केरळ या राज्यातील इतर अनुसुचित गटांबाबतच्या केंद्रीय यादीत बदल करण्यात येतील. छत्तीसगडमध्ये साईस, साहीस, सारथी, सूत-सारथी आणि थनवर यांचा समावेश अनुसुचित जाती यादीत करण्यात येईल. तर हरियाणात अहेरीया, अहिरी, हरी, हेरी, थोरी, तुरी आणि राय सिरनख यांचा अनुसुचित जाती यादीत समावेश करण्यात येईल. पश्चिम बंगालमध्ये चैन जातीवरील क्षेत्रीय प्रतिबंध हरवून, चैन जात संपूर्ण राज्यभर अनुसुचित जात म्हणून गणली जाईल. ओदिशामध्ये बरीकी आणि कुम्मारी, या दोन जाती यादीतून वगळण्यात येतील. या विधेयकाचे कायद्यात रुपांतर झाल्यानंतर, अनुसुचित जाती यादीत ज्‍या समुदायांचा समावेश होईल, त्यातील सदस्यांना अनुसुचित जातींसाठी सध्या अस्तित्वात असणाऱ्या योजनांचे फायदे मिळू शकतील. या योजनांमध्ये शालांत परिक्षेनंतरची शिष्यवृत्ती, परदेशांसाठी राष्ट्रीय शिष्यवृत्ती, राजीव गांधी राष्ट्रीय शिष्यवृत्ती, उच्च दर्जाचे शिक्षण, राष्ट्रीय अनुसुचित जाती वित्त आणि विकास महामंडळाद्वारे सवलतीच्या दराने मिळणारे कर्ज तसेच अनुसुचित जातीतील मुले आणि मुलींसाठी वसतीगृह आदींचा समावेश आहे.
गुरु रविदास  यांच्या जयंतीनिमित्त पंतप्रधानांची आदरांजली

गुरु रविदास यांच्या जयंतीनिमित्त पंतप्रधान नरेंद्र मोदी यांनी त्यांना आदरांजली वाहिली आहे. “गुरु रविदास यांच्या जयंतीनिमित्त मी त्यांना अभिवादन करतो. त्यांचे शुध्द विचार आणि आदर्शांचा समाजावर मोठा प्रभाव राहिला आहे. सलोखा, समानता आणि सहृदयता या मूल्यांवर गुरु रविदासजींनी नेहमीच भर दिला. ही मूल्ये भारतीय संस्कृतीच्या मूल स्थानी आहेत, असे पंतप्रधानांनी म्हटले आहे.”
पंतप्रधानांनी “एकसंध भारत:सरदार पटेल”यावर आधारित प्रदर्शनाचे उदघाटन  केले

पंतप्रधान नरेंद्र मोदी यांनी आज नवी दिल्ली येथे प्रगती मैदानावर “एकसंध भारत:सरदार पटेल ” या डिजिटल प्रदर्शनाचे उदघाटन केले . पंतप्रधानांनी विविध राज्यांमधील लोकांमध्ये एकमेकांबद्दल जागरूकता वाढीस लागावी यासाठी विविधतेत एकता या भावनेला प्रोत्साहन देण्यासाठी “एक भारत , श्रेष्ठ भारत “हा उपक्रम देखील सुरु केला. या उपक्रमांतर्गत , यावेळी प्रत्येकी दोन राज्यांमध्ये ६ सामंजस्य करारांवर स्वाक्षऱ्या देखील करण्यात आल्या. यावेळी बोलताना , पंतप्रधानांनी सरदार पटेल यांनी देशाला दिलेल्या महान योगदानाबद्दल त्यांना आदरांजली वाहिली आणि म्हणाले कि अशा महान व्यक्तींचे कधीही विस्मरण होता कामा नये. संघटनेत सहभागी होण्यासाठी संस्थानांचे मन वळवून देश अखंड राखण्यात सरदार पटेल यांनी बजावलेल्या भूमिकेची त्यांनी विस्तृत माहिती दिली. “एक भारत , श्रेष्ठ भारत ” उपक्रमाच्या माध्यमातून देशातील विविध राज्यांच्या लोकांमध्ये संबंध कसे प्रस्थापित होऊ शकतील हे स्पष्ट करण्यासाठी पंतप्रधानांनी अनेक दाखले दिले.
पंतप्रधानांच्या हस्ते आय आय टी गांधीनगर परिसर राष्ट्राला समर्पित

पंतप्रधान नरेंद्र मोदी यांनी आज आय आय टी गांधीनगर परिसर राष्ट्राला समर्पित केला. प्रधानमंत्री ग्रामीण डिजिटल साक्षरता अभियानाअंतर्गत प्रशिक्षणार्थींचा पंतप्रधानांनी गौरव केला. पंतप्रधानांनी गांधीनगर इथे जनसभेला संबोधित केले, यावेळी आयआयटीयन्स मोठ्या संख्येने उपस्थित होते. तुम्ही आयआयटीयन्स आहात तर युवा काळात मी टी-यन्स म्हणजे चहा विकला. काही वर्षांपूर्वी या दिवशी मी मुख्यमंत्री म्हणून पहिल्यांदा शपथ घेतली. तोपर्यंत मी कधी आमदारही नव्हतो. त्या वेळी मी निर्धार केला मी माझ्या पूर्ण शक्तीनिशी काम करेन. देशात सर्वत्र, सर्व वयोगटाच्या आणि समाजाच्या सर्व स्तरात डिजिटल साक्षरतेचा प्रसार करण्याचे कार्य सुरु असल्याचे पंतप्रधान म्हणाले. डिजिटल इंडिया म्हणजे पारदर्शकता, प्रभावी सेवा आणि सुप्रशासनाची हमी. आपला अभ्यासक्रम केवळ परीक्षाकेंद्री असता कामा नये तर कल्पकतेवरही लक्ष केंद्रित केलेले असावे असे पंतप्रधानांनी सुचवले.
दुहेरी कर आकारणी टाळण्यासाठी भारत व ईस्राईल यांच्यामध्ये झालेल्या प्रोटोकॉल आणि  करारात दुरुस्ती करणाऱ्या प्रोटोकॉलला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत दुहेरी कर आकारणी टाळण्यासाठी व उत्पन्नावरील करातील चोरी थोपविण्यासाठी भारत व इस्राईल दरम्यान झालेल्या प्रोटोकॉल आणि करारात दुरुस्ती करणाऱ्या प्रोटोकॉलला मंत्रिमंडळाने मंजुरी दिली आहे. या प्रोटोकॉलमध्ये करसंबंधी माहितीच्या योग्य पद्धतीने देवाण-घेवाणीसाठी आंतरराष्ट्रीय स्तरावर स्वीकृती प्राप्त मानकांचा उल्लेख आहे; ज्यामध्ये बँक माहिती तसेच गैरस्थानिक कर हिताची माहिती देखील समाविष्ट आहे. यामध्ये याचाही उल्लेख आहे की एखाद्या भारतीय रहिवाशासंबंधी इस्राईल जी माहिती मिळेल, त्याला इस्राईल सक्षम प्राधिकरणाची स्वीकृती मिळाल्यानंतर इतर कायदा प्रवर्तन संस्थांना दिली जाऊ शकते. अशाचप्रकारे इस्राईल एखाद्या रहिवाशासंबंधी भारताकडून जी माहिती मिळेल, त्याला भारताच्या सक्षम प्राधिकरणाकडून मान्यता मिळाल्यानंतर इतर कायदा प्रवर्तन संस्थांना ती माहिती देता येऊ शकेल. या प्रोटोकॉलमध्ये कराराचा दुरुपयोग रोखण्यासाठी दुरुपयोग रोधक तरतूद म्हणून “लाभाच्या मर्यादा” या कलमाचा उल्लेख करण्यात आला आहे. कराराचा दुरुपयोग झाल्यास या कलमातील तरतुदींनुसार करभरणा टाळणे किंवा करचुकवेगिरीच्या प्रकारात संबंधित उपाय आणि देशांतर्गत कायद्याचा उपयोग केला जाईल.
ऑस्ट्रेलियाच्या परराष्ट्र मंत्री ज्युली बिशप यांनी घेतली पंतप्रधानांची भेट

ऑस्ट्रेलियाच्या परराष्ट्र मंत्री ज्युली बिशप यांनी आज पंतप्रधान नरेंद्र मोदी यांची भेट घेतली. पंतप्रधान टर्नबुल यांच्या एप्रिल 2017 मधल्या यशस्वी भारतदौऱ्याच्या आठवणींना यावेळी पंतप्रधान मोदी यांनी उजाळा दिला. 2014 मध्ये आपल्या ऑस्ट्रेलिया दौऱ्यापासून द्विपक्षीय संबंध अधिक वृद्धिंगत झाल्याचे पंतप्रधानांनी यावेळी सांगितले. पंतप्रधान माल्कम टर्नबुल यांनी एप्रिल 2017 मध्ये केलेल्या भारत दौऱ्यापासून द्विपक्षीय संबंधात झालेल्या प्रगतीची माहिती बिशप यांनी यावेळी पंतप्रधानांना दिली. पंतप्रधान आणि बिशप यांनी द्विपक्षीय हिताच्या क्षेत्रीय आणि जागतिक मुद्यांवर चर्चा केली. आंतरराष्ट्रीय सौर आघाडीत सहभागी होण्याच्या ऑस्ट्रेलियाच्या निर्णयाचे पंतप्रधान मोदी यांनी स्वागत केले. ऑस्ट्रेलियाच्या सदस्यत्वामुळे आघाडीला बळकटी मिळेल, असे पंतप्रधान म्हणाले.
चीनच्या  राष्ट्रीय दिनानिमित्त पंतप्रधान नरेंद्र मोदी यांच्याकडून शुभेच्छा

चीनच्या राष्ट्रीय दिनानिमित्त पंतप्रधान नरेंद्र मोदी यांनी तेथील जनतेला शुभेच्छा दिल्या आहेत. पंतप्रधानांचा संदेश, चीनच्या माझ्या बंधू-भगिनींनो, राष्ट्रीय दिनानिमित्त आपणा सर्वांना शुभेच्छा. भारत आणि चीन यांच्यात गेली अनेक वर्ष दृढ संबंध आहेत. दोन्ही देश एकत्रितपणे विश्वाचे अधिक उत्तम भविष्य घडवू शकतात. भारत आणि चीनच्या विकासात, आशियाई शतकाचे स्वप्न पूर्ण करण्याची मोठी संधी आहे. चीनचे राष्ट्राध्यक्ष क्षी जिनपिंग यांचा सप्टेंबर 2014 मधला भारत दौरा आणि मे 2015 मधील माझ्या चीन दौऱ्याने उभय देशातील भागीदारी आणखी वाढविण्यासाठी महत्त्वाची भूमिका बजावली आहे. राष्ट्राध्यक्ष क्षी आणि पंतप्रधान ली यांच्याशी केलेली बातचीत माझ्या स्मरणात ताजी आहे. पहिल्या आंतरराष्ट्रीय योगदिनी आपला सक्रिय सहभाग आणि उत्साहाबद्दल मी आपले अभिनंदन करतो. आगामी काळात उभय देशातले संबंध अधिक दृढ होतील असा मला विश्वास आहे. विकास आणि समृद्‌ध मानवतेसाठी दोन्ही देश एकत्रित काम करतच राहतील अशीच आमची अपेक्षा आहे. आपला नरेंद्र मोदी
पंतप्रधान नरेंद्र मोदी यांच्या मल्याळी नववर्ष चिंगमच्या शुभेच्छा

पंतप्रधान नरेंद्र मोदी यांनी देशवासियांना आजपासून सुरु होणाऱ्या मल्याळी नववर्ष चिंगमच्या शुभेच्छा दिल्या आहेत. “ आजपासून सुरु होत असलेल्या नवीन वर्षाच्या मल्याळी बांधवांना शुभेच्छा ! हे वर्ष तुम्हा सर्वांना सुख समृद्धी आणि शांततेचे जाओ” असे पंतप्रधानांनी आपल्या शुभसंदेशात म्हटले आहे.
केरळ मंदीर आग दुर्घटना हृदयविदारक आणि धक्कादायक, लवकरच केरळला पोहचणार – पंतप्रधान

पंतप्रधान नरेंद्र मोदी यांनी केरळच्या कोल्लम जिल्हयातल्या मंदीरात घडलेल्या आग दुर्घटनेबाबत दु:ख व्यक्त केले आहे. या दुर्देवी दुर्घटनेमुळे निर्माण झालेल्या परिस्थितीचा आढावा घेण्यासाठी आपण लवकरच केरळला पोहोचत असल्याचे पंतप्रधानांनी म्हटले आहे. “कोल्लम मधल्या मंदीरात झालेली आग दुर्घटना हृदयविदारक आणि धक्कादायक आहे. मृत व्यक्तींच्‍या कुटुंबियांप्रती माझ्या संवेदना आणि जखमी व्यक्तींसाठी प्रार्थना. मुख्यमंत्री ओमान चंडी यांच्याशी कोल्लम येथील मंदिरातल्या आगीबाबत बोललो. गंभीर रित्या जखमी झालेल्यांना हेलिकॉप्टरद्वारे त्वरीत हलवण्यासाठी व्यवस्था करत आहे. मंत्रीमंडळातील माझे सहकारी आणि आरोग्य मंत्री जे.पी. नड्डा यांच्याशी बोलून त्यांना कोल्लम येथील आग दुर्घटनेच्या स्थळी पोहोचायला सांगितले आहे. कोल्लम येथील आग दुर्घटनेमुळे निर्माण झालेल्या स्थितीचा आढावा घेण्यासाठी मी लवकरच केरळला पोहोचत आहे” असे पंतप्रधानांनी म्हटले आहे.
अठराव्या भारत-रशिया शिखरपरिषदेदरम्यान पंतप्रधान मोदी आणि रशियाचे अध्यक्ष व्लादिमिर पुतीन यांच्यात चर्चा

सेंट पीटर्सबर्ग इथे झालेल्या अठराव्या भारत-रशिया शिखर परिषदेदरम्यान पंतप्रधान नरेंद्र मोदी आणि रशियाचे अध्यक्ष व्लादिमिर पुतीन यांच्यात चर्चा झाली. भारत आणि रशियाच्या संबंधांचा परीघ संस्कृती ते सुरक्षा इतका व्यापक असल्याचे, पंतप्रधानांनी या भेटीनंतर पत्रकारांशी बोलतांना सांगितले. दोन्ही देशांदरम्यान द्वीपक्षीय आणि जागतिक मुद्यांवर सहमतीमुळे उभय देशात 70 वर्षांत उत्तम राजनैतिक संबंध प्रस्थापित झाले आहेत, असे मोदी म्हणाले. सध्याच्या अस्थिर परस्परावलंबी आणि परस्परांशी जोडलेल्या जगात सेंट पीटर्सबर्ग जाहीरनामा हा स्थिरतेचा मानक बिंदू आहे, असे पंतप्रधान म्हणाले. एस.पी.आय.ई.एफ.मधे भारताचा सहभाग आणि आपले भाषण यातून दोन्ही देशांचे वित्तीय संबंध अधिक दृढ होतील, असा विश्वास त्यांनी व्यक्त केला. भारत आणि रशियादरम्यान ऊर्जा सहकार्य हा दोन्ही देशांमधला संबंधांचा एक महत्त्वाचा टप्पा असून, आण्विक, जलविद्युत आणि अक्षय ऊर्जा क्षेत्र या सर्व क्षेत्रात झालेली चर्चा आणि घेतलेले गेलेले निर्णय यामुळे परस्पर सहकार्यात मोठी वाढ झाली आहे, असे पंतप्रधानांनी सांगितले. यासंदर्भात त्यांनी कुडनकुलम अणु ऊर्जा केंद्राच्या 5 आणि 6 या युनिटबाबत झालेल्या कराराचा उल्लेख केला. दोन्ही देशांमधे व्यापार अणि उद्योग संबंध वाढवण्यात खाजगी क्षेत्राची भूमिका महत्वाची आहे, असे मोदी म्हणाले. 2025 पर्यंत दोन्ही देशांदरम्यान 30 अब्ज डॉलर्सची गुंतवणूक होईल, असा विश्वास त्यांनी व्यक्त केला. दोन्ही देशांना जोडण्यासंदर्भात बोलतांना पंतप्रधानांनी आंतरराष्ट्रीय उत्तर-दक्षिण वाहतूक पट्ट्याचा उल्लेख केला. भारतात स्टार्ट अप आणि स्वयं उद्यमशिलतेला प्रोत्साहन देण्यासाठी दोन्ही देशांमध्ये संशोधनाचा पूल बांधण्याची गरज आहे, असे पंतप्रधान म्हणाले. याच संदर्भात युरेशियन वित्तीय संघटनेसोबत मुक्त व्यापार करारावर चर्चेचा त्यांनी उल्लेख केला. भारत आणि रशिया यांच्यातल्या राजनैतिक चर्चेबाबत बोलतांना उभय देशांमध्ये लवकरच सुरु होणाऱ्या इंद्र 2017 या त्रिसेवेच्या उपक्रमाचा पंतप्रधानांनी उल्लेख केला. तसेच संयुक्त रित्या संरक्षण क्षेत्रातल्या उपकरणांची निर्मिती आणि कमाव्ह 226 हॅलिकॉप्टर्सच्या उत्पादनाविषयीही पंतप्रधान बोलले. सीमापार दहशतवादासंदर्भात भारताच्या भूमिकेला रशियाने दिलेल्या पाठिंब्याचे पंतप्रधानांनी स्वागत केले. दोन्ही देशांमध्याल्या सांस्कृतिक बंधांबद्दल बोलतांना भारतात रशियन संस्कृतीबद्दल जागृती असून, रशियात योग आणि आयुर्वेदाला असलेले महत्व समाधानाची बाब आहे, असे ते म्हणाले. भारत रशिया संबंध दृढ करण्यात पुतिन यांच्या नेतृत्वाचे पंतप्रधानांनी कौतुक केले. दिल्लीतल्या एका रस्त्याला रशियन राजदूत अलेकझांडर कदाकीन यांचे नाव दिल्याचा उल्लेख पंतप्रधानांनी केला. याआधी दोन्ही देशातल्या मुख्य कार्यकारी अधिकाऱ्यांना पंतप्रधानांनी संबोधित केले. रशियन कंपन्यांनी भारतात गुंतवणूक करावी, असे आमंत्रण त्यांनी दिले. या दौऱ्यादरम्यान भारत आणि रशियामध्ये 5 करारांवर स्वाक्षऱ्या झाल्या. यात अणु ऊर्जा, रेल्वे, दागिने आणि रत्ने, पारंपरिक ज्ञान आणि सांस्कृतिक आदान प्रदान यांचा समावेश आहे. त्याआधी पंतप्रधानांनी लेनिनग्राडच्या लढाईत शहिद झालेल्या सैनिकांना श्रद्धांजली वाहिली.
हैदराबाद मध्ये समुद्र विज्ञान कार्यान्वयनासाठी आंतरराष्ट्रीय प्रशिक्षण केंद्र स्थापन करण्याकरिता  युनेस्को समवेतच्या  कराराला  मंत्रिमंडळाची मान्यता

समुद्रविज्ञान कार्यान्वयनासाठी, हैदराबादमध्ये युनेस्कोचे श्रेणी 2आंतरराष्ट्रीय प्रशिक्षण केंद्र उभारायला केंद्रीय मंत्रिमंडळाने मान्यता दिली आहे. हिंदी महासागर,हिंदी आणि अटलांटिक महासागरालगतचे आफ्रिकन देश, युनेस्कोच्या ढाच्याअंतर्गत लहान बेटे असलेले देश यांच्या क्षमता वृद्धीसाठी प्रशिक्षण केंद्र उभारणे हा या करारामागचा उद्देश आहे. मच्छीमार,आपत्ती व्यवस्थापन , नौवहन, किनारी राज्ये, नौदल, तटरक्षक दल ,पर्यावरण या क्षेत्रात दैनंदिन व्यवहारासाठी, पद्धतशीर समुद्र विज्ञान अभ्यासाद्वारे माहिती पुरवण्याचे काम या समुद्र विज्ञानाद्वारे केले जाते. या केंद्राच्या स्थापनेमुळे हिंदी महासागरात एक अग्रणी देश म्हणून उभे राहण्यासाठी भारताला संधी मिळणार आहे.हिंदी महासागरालगत असणाऱ्या दक्षिण आशियायी देशांसहित हिंदी महासागरांतर्गत देशांशी सहकार्य वाढवण्यासाठी हे केंद्र उपयुक्त ठरणार आहे. समुद्री आणि किनारी स्थिरतेशी संबंधित मुद्दयांच्या निराकरणासाठी जगभरातल्या तंत्रज्ञान आणि व्यवस्थापन क्षमता उभारण्यासाठीची गरज या केंद्रामुळे पूर्ण होणार आहे.
श्री श्री हरिश्चंद्र ठाकूर जी यांच्या 211 व्या जयंतीनिमित्त पश्चिम बंगालमधील श्रीधाम ठाकूरनगर, ठाकूरबारी, येथे पंतप्रधानांनी मतुआ धर्म महामेळावा 2022 ला केले संबोधित

पंतप्रधान नरेंद्र मोदी यांनी आज दूरदृश्य प्रणालीच्या माध्यमातून श्री श्री हरिश्चंद्र ठाकूर जी यांच्या 211 व्या जयंतीनिमित्त पश्चिम बंगालमधील श्रीधाम ठाकूरनगर, ठाकूरबारी, येथे आयोजित मतुआ धर्म महामेळावा 2022 ला संबोधित केले. मार्च 2021 मध्ये बांगलादेशातील ओरकंडी ठाकूरबारी येथे त्यांना श्रद्धांजली अर्पण करता आल्याबद्दल त्याचप्रमाणे फेब्रुवारी 2019 मध्ये ठाकूरनगरला भेट देण्याची संधी मिळाल्याबद्दल झालेल्या आनंदाचे पंतप्रधानांनी स्मरण केले. ज्याचा पाया श्री श्री हरिचंद ठाकूर जी यांनी रचला आणि पुढे गुरुचंद ठाकूर जी आणि बोरो मा यांनी जोपासलेल्या मतुआ परंपरेला अभिवादन करण्याचे मतुआ धर्म महामेळावा हे निमित्त आहे यावर पंतप्रधानांनी भर दिला. ही महान परंपरा पुढे नेण्याचे श्रेय पंतप्रधानांनी त्यांचे मंत्रिमंडळातील सहकारी शांतनू ठाकूर यांनाही दिले. हा महामेळावा एक भारत श्रेष्ठ भारताचे प्रतिबिंब असल्याचे पंतप्रधान म्हणाले. अखंड प्रवाह आणि सातत्यामुळे आपली संस्कृती आणि सभ्यता महान आहे आणि स्वतःला सक्षम करण्याची तिची नैसर्गिक प्रवृत्ती आहे, असे पंतप्रधानांनी सांगितले. मतुआ समाजातील नेत्यांच्या सामाजिक कार्याची दखल घेत, देशातील मुलींना स्वच्छता, आरोग्य आणि आत्मविश्वास प्रदान करण्याच्या नव्या भारताच्या प्रयत्नांबद्दल पंतप्रधानांनी नमूद केले. "जेंव्हा आपण समाजाच्या प्रत्येक क्षेत्रात आपल्या भगिनी आणि मुलींना मुलांसह राष्ट्र उभारणीत योगदान देताना पाहतो, तेंव्हा श्री श्री हरिचंद ठाकूरजींसारख्या महान व्यक्तिमत्त्वांना खरी श्रद्धांजली ठरते ", असे पंतप्रधान म्हणाले. "जेंव्हा सरकार सबका साथ, सबका विकास, सबका विश्वास या तत्त्वावर सरकारी योजना लोकांपर्यंत पोहोचवते आणि जेंव्हा, सबका प्रयास हे तत्व देशाच्या विकासाला चालना देते, तेंव्हा आपण सर्वसमावेशक समाज निर्माण करण्याच्या दिशेने वाटचाल करतो" असे पंतप्रधानांनी सांगितले. श्री श्री हरिश्चंद्र ठाकूरजींनी दैवी प्रेमासोबत कर्तव्यावर दिलेला भर याचे स्मरण करून, पंतप्रधानांनी नागरी जीवनातील कर्तव्य बजावण्याच्या भूमिकेवर जोर दिला. “आपल्याला कर्तव्याच्या जाणीवेला देशाच्या विकासाचा आधार बनवायचे आहे. आपल्या संविधानाने आपल्याला अनेक अधिकार दिले आहेत. जेंव्हा आपण आपली कर्तव्ये प्रामाणिकपणे पार पाडू तेंव्हाच आपण त्या अधिकारांचे संरक्षण करू शकतो,” असे पंतप्रधान म्हणाले. समाजातील प्रत्येक स्तरावरील भ्रष्टाचार दूर करण्यासाठी जागृती करण्याचे आवाहन पंतप्रधानांनी मतुआ समाजाला केले. “कुठेही कोणाचाही छळ होत असेल तर तिथे नक्कीच आवाज उठवा. हे समाजाप्रती आणि देशाप्रतीही आपले कर्तव्य आहे,” असे पंतप्रधान म्हणाले. “राजकीय घडामोडींमध्ये सहभागी होणे हा आपला लोकशाही अधिकार आहे. मात्र राजकीय विरोधामुळे कोणी हिंसाचाराने कुणाला धाक दाखवत असेल, तर ते इतरांच्या हक्कांचे उल्लंघन आहे, त्यामुळे समाजात कुठेही हिंसाचार, अराजकतेची मानसिकता असेल, तर त्याला विरोध करणे हे आपले कर्तव्य आहे, असे पंतप्रधानांनी सांगितले. स्वच्छता, व्होकल फॉर लोकल आणि देश प्रथम – या आवाहनाचा पंतप्रधानांनी पुनरुच्चार केला.
अटल (इनोव्हेशन मिशनच्या) नवोन्मेष अभियानाच्या विस्ताराला मंत्रिमंडळाने दिली मंजुरी

नवी दिल्ली, 8 एप्रिल 2022 पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने मार्च 2023 पर्यंत अटल इनोव्हेशन मिशन (एआयएम) सुरू ठेवण्यास मान्यता दिली आहे. एआयएम देशात नवोन्मेषी संस्कृती आणि उद्योजकीय परिसंस्था निर्माण करण्याच्या आपल्या उद्दिष्टावर काम करेल. एआयएमद्वारे विविध कार्यक्रमांद्वारे हे केले जाईल. एआयएमद्वारे साध्य होणारी उद्दिष्टे: 10000 अटल टिंकरिंग लॅबची (एटीएलएस) स्थापना करणे, 101 अटल इनक्यूबेशन सेंटर्स (एआयसीएस) स्थापन करणे, 50 अटल कम्युनिटी इनोव्हेशन सेंटर्स (एसीआयसीएस) स्थापन करणे आणि अटल न्यू इंडिया चॅलेंजद्वारे 200 नवउद्यमांना (स्टार्टअप्सना) सहाय्य करणे. यांच्या उभारणी आणि लाभार्थ्यांना सहाय्य करण्यासाठी 2000 कोटींपेक्षा अधिक खर्च केला जाणार आहे. माननीय अर्थमंत्र्यांच्या 2015 च्या अर्थसंकल्पीय भाषणातील घोषणेनुसार नीती आयोगाअंतर्गत या मिशनची स्थापना करण्यात आली आहे. शाळा, विद्यापीठ, संशोधन संस्था, एमएसएमई आणि उद्योग स्तरावरील सहभागाद्वारे देशभरात नवकल्पना आणि उद्योजकतेची परिसंस्था निर्माण करणे आणि त्यांना प्रोत्साहन देणे ही एआयएमची उद्दिष्टे आहेत. एआयएमने पायाभूत सुविधांची निर्मिती आणि संस्था उभारणी या दोन्हींवर लक्ष केंद्रित केले आहे. त्याचबरोबर राष्ट्रीय आणि जागतिक स्तरावर नावीन्यपूर्ण परिसंस्था एकत्रित करण्यावरही काम केले आहे: नावीन्यपूर्ण आणि उद्योजकतेवर आधारित समन्वयी सहयोग निर्माण करण्यासाठी विविध आंतरराष्ट्रीय संस्थासोबत एआयएमने द्विपक्षीय संबंध निर्माण केले आहेत. एआयएम- एसआयआरआययूएस स्टुडंट इनोव्हेशन एक्सचेंज प्रोग्राम, एआयएम – आयसीडीके (इनोव्हेशन सेंटर डेन्मार्क) डेन्मार्कसह (पाण्यासंबंधित उपक्रम) वॉटर चॅलेंज आणि ऑस्ट्रेलिया सोबत, आयएसीई (इंडिया ऑस्ट्रेलियन सर्कुलर इकॉनॉमी हॅकेथॉन), भारत आणि सिंगापूर यांच्यात आयोजित इनोव्हेशन स्टार्टअप समिट, InSpreneur च्या यशात एआयएमने महत्त्वाची भूमिका बजावली आहे. एआयएमने संरक्षण मंत्रालयासोबत भागीदारी करून डिफेन्स इनोव्हेशन ऑर्गनायझेशनची स्थापना केली असून ती संरक्षण क्षेत्रात नवकल्पना तसेच खरेदीला चालना देत आहे. गेल्या काही वर्षांमध्ये, एआयएमने देशभरातील नाविन्यपूर्ण उपक्रमांना एकत्रित करण्यासाठी संस्थात्मक यंत्रणा प्रदान करण्याकरता काम केले आहे. आपल्या कार्यक्रमांद्वारे, त्याने लाखो शालेय मुलांमध्ये नवोन्मेषी मानसिकता घडवली आहे. एआयएम समर्थित स्टार्टअप्सनी सरकारी आणि खाजगी भागधारक गुंतवणूकदारांकडून 2000 कोटींपेक्षा अधिकचा निधी उभारला आहे. त्यासह हजारो रोजगारही निर्माण केले आहेत. एआयएमने राष्ट्रीय हिताच्यादृष्टीने अनेक नावीन्यपूर्ण आव्हाने देखील पार पाडली आहेत. एआयएम चे कार्यक्रम 34 राज्ये आणि केंद्रशासित प्रदेशांमधे कार्यरत असून भारताच्या लोकसंख्याशास्त्रीय लाभांशाचा लाभ घेण्याच्या उद्दिष्टाने नाविन्यपूर्ण परिसंस्थेमध्ये अधिक सहभागास प्रेरणा देत आहेत. केन्द्रीय मंत्रिमंडळाने विस्ताराला मंजुरी दिल्यानंतर एआयएमवर, नाविन्यता आणि उद्योजकता यांना वाव देणे अधिक सोपे होईल अशी सर्वसमावेशक नवोन्मेषी परिसंस्था तयार करण्याची आणखी मोठी जबाबदारी आहे.
पाकिस्तानातून परतल्यानंतर गीताने पंतप्रधानांची भेट घेतली

काही वर्षांपूर्वी चुकून पाकिस्तानात गेलेली भिन्नत: सक्षम (मूकबधीर) गीता हिने आज पंतप्रधान नरेंद्र मोदी यांची भेट घेतली आज सकाळी ती भारतात पोहोचली. मायदेशी तुझे स्वागत आहे, असे पंतप्रधान यावेळी म्हणाले. या स्वागताने भारावून गेलेल्या गीताने पंतप्रधानांची गळाभेट घेतली. तुझ्या कुटुंबाचा शोध घेण्यासाठी सर्वतोपरी प्रयत्न केले जातील आणि सर्व देशवासीय तुझी काळजी घेतील, असे आश्वासन पंतप्रधानांनी यावेळी गीताला दिले. तसेच कित्येक वर्ष गीताचा प्रेमाने सांभाळ केल्याबद्दल एदी फाऊंडेशनच्या संस्थापक बिल्किस बानो एदी यांचे कौतुक केले. गीताचा सांभाळ करण्यासाठीच नव्हे एदी फाऊंडेशन करत असलेल्या उत्कृष्ट कार्यासाठी पंतप्रधान नरेंद्र मोदी यांनी या संस्थेला एक कोटी रुपयांची मदत जाहीर केली आहे. बिल्किस बानो एदी यांचा जन्म गुजरातमधील जुनागड येथील बन्तवा येथील असल्याचे कळल्यावर पंतप्रधानांनी त्यांना कुटुंबासह जुनागडला येण्याचे आमंत्रणही दिले. याप्रसंगी परराष्ट्र मंत्री सुषमा स्वराज यांनी गीताचा प्रेमाने सांभाळ केल्याबद्दल श्रीमती बिल्किस आणि एदी फाऊंडेशनची प्रशंसा केली.
पूर्व राष्ट्रपती प्रणब मुखर्जी यांना पंतप्रधानांनी त्यांच्या राष्ट्रपती भवनाच्या वास्तव्यातील शेवटच्या दिवशी लिहिलेले पत्र

मुखर्जी म्हणतात, “पंतप्रधानांचे हृदयस्पर्शी पत्र” नवी दिल्ली 3 ऑगस्ट 2017 पूर्व राष्ट्रपती प्रणव मुखर्जी यांनी आज पंतप्रधान मोदीद्वारे त्यांना लिहिलेले पत्र सर्वांना वाचता यावे म्हणून प्रसिद्धीसाठी दिले असून हे पत्र मुखर्जी यांच्या राष्ट्रपती भवनाच्या वास्तव्यातील शेवटच्या दिवशी लिहिलेले असून अत्यंत भावस्पर्शी आहे. पत्र खालील प्रमाणे – माननीय प्रणव दा, आज तुम्ही तुमच्या ठरविलेल्या प्रवासाकडे वाटचालीला सुरवात केली असली तरी तुम्ही राष्ट्र उभारणीत केलेले योगदान विशेषतः गेल्या पाच वर्षातील तुमचा राष्ट्रपती पदाचा कार्यकाळ विसरता येणार नाही. तुम्ही आम्हाला तुमच्या साध्या विचारसरणीने, उच्च तत्त्वज्ञानाने आणि नेतृत्वगुणांनी अभिप्रेरित केले आहे तीन वर्षांपूर्वी मी जेंव्हा दिल्लीला तिऱ्हाईत म्हणून आलो त्यावेळी माझ्या समोर अनेक कामे आणि आव्हाने होती. या कठीण कालावधीत तुम्ही मला वडील आणि गुरु सारखे मार्गदर्शन केलेत. तुमचा अनुभव , मार्गदर्शन आणि वैयक्तिक स्नेह मला आत्मविश्वास आणि बळकटी देऊन गेला. तुमच्या जवळ ज्ञानाचे भांडार आहे हे सर्वाना माहिती आहे . मला नेहमीच तुमच्याकडील विविध विषयांवरील ज्ञानाचे अप्रूप वाटत आले आहे अगदी धोरणांपासून राजकारणापर्यंत, अर्थशास्त्र ते आंतरराष्ट्रीय व्यवहार, सुरक्षा प्रकरणे ते राष्ट्रीय आणि जागतिक महत्वापर्यंत. तुमच्या बौद्धिक क्षमतेचा उपयोग मला आणि माझ्या सरकारला निरंतर झाला आहे. तुम्ही खूप काळजी घेणारे, आकर्षक आणि प्रेमळ व्यक्तिमत्व असलेले आहात. तुमचा एक फोन मला सतत माझ्या तब्येतीबाबत विचारणा करीत असतो आणि दिवसभराच्या लांब मिटिंग नंतर किंवा प्रसार दौऱ्यानंतर पुनर्जीवित व्हायला पुरेसा असतो. प्रणवदा, आपला राजनैतिक प्रवासाला वेगळ्या राजकीय पक्षातून सुरवात होऊन विशिष्ट आकार प्राप्त झाला आहे. आपल्या कालपरत्वे संकल्पना खूप वेगळ्या आहेत. आपले अनुभव सुद्धा वेगळे. मला माझ्या राज्यातील प्रशासकीय अनुभव आहे तर तुम्ही दशकांपासून राष्ट्रीय धोरणे आणि राजकारणाशी वाकीब आहात तथापि,एकत्रित काम करण्यासाठी हीच आपली बौद्धिक संपदेची पुंजी आहे. तुमच्या राजकीय प्रवासात आणि राष्ट्रपती कालावधीत, तुम्ही इतर गोष्टींपेक्षा राष्ट्राला महत्व दिले. तुम्ही राष्ट्रपती भवनांचे दरवाजे नवनवीन कार्यक्रम आणि भारताच्या युवकांच्या बौद्धिक नवीनतेला खुली केलीत. तुम्ही अशा नेतृत्व असलेल्या पिढीचे प्रतिनिधित्व केले ज्यांनी समाजाच्या विकासासाठी स्वहिताविना राजकारणाचा माध्यम म्हणून उपयोग केला. भारतीय जनतेसाठी तुम्ही अभिप्रेरणाचा एक स्रोत होता. भारताला तुमच्या विषयी नेहमीच आदर भाव राहील. तुमचे विचार नेहमीच आम्हाला मार्गदर्शक राहतील. तुमच्या लोकशाही दृष्टिकोनातून जे तुम्ही सार्वजनिक जीवनाचा एक अविभाज्य अंग बनविले, आम्ही त्यातून निरंतर प्रेरणा घेत राहू. आज तुम्ही जीवनाच्या एका नवीन टप्प्यात प्रवेश करीत आहेत , मी तुम्हाला तुमच्या भविष्यासाठी शुभेच्छा देतो. पुन्हा एकदा तुमच्याकडून मिळालेल्या प्रेरणा, मार्गदर्शन आणि पाठिंब्याबद्दल आभार. तुम्ही काही दिवसांपूर्वी संसदेत माझ्याविषयी केलेल्या स्तुती बद्दल आभार. राष्ट्रपतीजी, तुमचा पंतप्रधान म्हणून तुमच्या बरोबर काम करणे हा माझ्यासाठी सन्मान आहे. जयहिंद. आपला नम्र, नरेंद्र मोदी भारताचे राष्ट्रपती प्रणब मुखर्जी
कार्तिक पौर्णिमा आणि देव दीपावली निमित्ताने पंतप्रधानांनी दिल्या शुभेच्छा

नवी दिल्ली, 7 नोव्हेंबर 2022 पंतप्रधान नरेंद्र मोदी यांनी कार्तिक पौर्णिमा आणि देव दीपावली निमित्त शुभेच्छा दिल्या आहेत. ट्विटमध्ये पंतप्रधान म्हणाले; "भारताची प्राचीन संस्कृती, अध्यात्म आणि परंपरेचे प्रतीक असलेला सण कार्तिक पौर्णिमा आणि देव दीपावलीच्या हार्दिक शुभेच्छा.पवित्र स्नान आणि दीपदान यांच्याशी निगडित असलेल्या या सणाने प्रत्येकाच्या जीवनात नवीन ऊर्जा निर्माण करावी.''
डीपीआयआयटीचे सचिव डॉ. गुरुप्रसाद महापात्रा यांच्या निधनाबद्दल पंतप्रधानांनी शोक व्यक्त केला

पंतप्रधान नरेंद्र मोदी यांनी डीपीआयआयटीचे सचिव डॉ. गुरुप्रसाद मोहपात्रा यांच्या निधनाबद्दल तीव्र शोक व्यक्त केला आहे. "डीपीआयआयटीचे सचिव डॉ. गुरुप्रसाद मोहपात्रा यांच्या निधनाने दु: ख झाले आहे. मी त्यांच्याबरोबर गुजरातमध्ये आणि केंद्रात मोठ्या प्रमाणात काम केले. प्रशासकीय मुद्द्यांविषयी त्यांना चांगली जाण होती आणि नाविन्यपूर्ण प्रयोग करण्याच्या वृत्तीबद्दल त्यांची खास ओळख होती. त्यांच्या कुटुंबियांप्रति आणि मित्रांप्रति शोक संवेदना व्यक्त करतो. ओम शांती.", असे पंतप्रधानांनी ट्विट मध्ये म्हंटले आहे.